Diari Oficial de la Generalitat Valenciana


Sumari del DOGV 7552, del 19-06-2015 (2015/5738)

RESOLUCIÓ de 8 de juny de 2015, de la Direcció General de Formació Professional i Ensenyances de Règim Especial, per la qual es convoquen les proves d'accés de caràcter específic i es determina el calendari i el procediment per a l'admissió i matriculació, per a cursar les ensenyances esportives de grau mitjà de Futbol i les ensenyances esportives de grau mitjà de Vela al Centre Integrat de Formació Professional Complex Educatiu de Cheste, durant el curs acadèmic 2015-2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7552

Data del DOGV
:   19-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5738


Data del document
:   08-06-2015

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 8 de juny de 2015, de la Direcció General de Formació Professional i Ensenyances de Règim Especial, per la qual es convoquen les proves d'accés de caràcter específic i es determina el calendari i el procediment per a l'admissió i matriculació, per a cursar les ensenyances esportives de grau mitjà de Futbol i les ensenyances esportives de grau mitjà de Vela al Centre Integrat de Formació Professional Complex Educatiu de Cheste, durant el curs acadèmic 2015-2016. [2015/5738]  
La Llei Orgànica 2/2006, de 3 de maig, d'Educació, integra les ensenyances esportives dins de l'oferta del sistema educatiu actual, els dóna la consideració d'ensenyances de règim especial i regula els seus aspectes fonamentals a través del capítol VIII del títol I.  
La Llei Orgànica 8/2013, de 9 de desembre, per a la millora de la qualitat educativa referencia les ensenyances esportives en l'article 50 i 51, que modifiquen diferents aspectes de la Llei Orgànica 2/2006, de 3 de maig, d'Educació.  
Així mateix, el Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, reconeix i impulsa les ensenyances esportives quan apareixen configurades, per primera vegada, amb el mateix tractament que les altres ensenyances del sistema educatiu, i el Decret 132/2012, de 31 d'agost, del Consell, regula les ensenyances esportives de règim especial a la Comunitat Valenciana.  
Per mitjà del Reial Decret 320/2000, de 3 de març, s'establixen els títols de Tècnic Esportiu i Tècnic Esportiu Superior en les especialitats de Futbol i Futbol Sala, s'aproven les corresponents ensenyances mínimes i es regulen les proves i els requisits d'accés a estes ensenyances, i l'Orde ECD/2023/2002, de 30 de juliol (BOE 08.08.2002), establix, per a l'àmbit territorial de competència del Ministeri d'Educació, els currículums i les proves i requisits d'accés corresponents als títols de Tècnic Esportiu i de Tècnic Esportiu Superior de les especialitats de Futbol i Futbol Sala que serà d'aplicació supletòria a la nostra comunitat.  
  
Així mateix, per mitjà del Reial Decret 935/2010, de 23 de juliol, s'establixen els títols de Tècnic Esportiu en Vela amb Aparell Fix i Tècnic Esportiu en Vela amb Aparell Lliure, i se'n fixen les ensenyances mínimes i els requisits d'accés, i l'Orde EDU/2449/2011 establix el currículum dels cicles inicial i final corresponents als dits títols.  
  
Per tot això, i en virtut de les facultats que em conferix el Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:  
  
Primer  
Establir les bases de la convocatòria, corresponent a l'any 2015, de les proves de caràcter específic per a l'accés al cicle inicial de grau mitjà de les ensenyances esportives de Futbol i per a l'accés al cicle inicial de grau mitjà de les ensenyances esportives de Vela que figuren en l'annex I de la present resolució.  
  
Segon  
Aprovar el calendari i el procediment, que figuren en l'annex II, per a l'admissió de sol·licituds i matriculació per a cursar les mencionades ensenyances esportives de grau mitjà de Futbol i de Vela, al Centre Integrat de Formació Professional Complex Educatiu de Cheste, durant el curs 2015-2016.  
De conformitat amb el que disposen l'article 107, 114 i 115 de la Llei 30/1992, de Règim Jurídic de les Administracions Públiques i del Procediment Administratiu Comú, i l'article 68 de la Llei 5/1983, del Consell, contra el present acte, que no esgota la via administrativa, es podrà interposar un recurs d'alçada davant del secretari autonòmic d'Educació en el termini d'un mes a comptar de l'endemà de publicar-se.  
  
València, 8 de juny de 2015.- El director general de Formació Professional i Ensenyances de Règim Especial: Marcial Díaz Garrigues.  
ANNEX I  
Bases de la convocatòria  
  
Les presents bases regiran la convocatòria de les proves de caràcter específic per a l'accés al cicle inicial de grau mitjà de les ensenyances esportives de Futbol i Vela corresponents a l'any 2015.  
  
Base 1. Terminis d'inscripció i realització de les proves  
Període d'inscripció: del 6 al 10 de juliol de 2015, ambdós inclosos, i del 2 al 7 de setembre de 2015, ambdós inclosos.  
1.2. Publicació de la llista provisional d'admesos: 8 de setembre de 2015, als taulers d'informació del Centre Integrat de Formació Professional Complex Educatiu de Cheste, de la conselleria competent en matèria esportiva, i de les tres direccions territorials d'Educació, Cultura i Esport (Alacant, Castelló i València).  
1.3. Termini de reclamació a la llista provisional: del 9 a l'11 de setembre de 2015, ambdós inclosos.  
1.4. Publicació de la llista definitiva d'admesos: 14 de setembre de 2015, als taulers d'informació del Centre Integrat de Formació Professional Complex Educatiu de Cheste, de la conselleria competent en matèria esportiva i de les tres direccions territorials d'Educació, Cultura i Esport (Alacant, Castelló i València).  
1.5. Data d'inici de la prova de futbol: dissabte, 19 de setembre de 2015, a les huit i trenta hores.  
1.6. Data d'inici de la prova de vela: dissabte, 19 de setembre de 2015, a les quinze hores, i diumenge 20 de setembre de 2015, a les quinze hores.  
1.7. Lloc de realització de la prova de futbol: Centre Integrat de Formació Professional Complex Educatiu de Cheste (Carretera de València-Madrid, s/n, Cheste.  
1.8. Lloc de realització de la prova de vela: Federació de Vela de la Comunitat Valenciana (Marina Reial Juan Carlos I - dàrsena nord) de València.  
  
Base 2. Sol·licituds  
Per a la formalització de les sol·licituds d'inscripció, s'entregarà al Centre Integrat de Formació Professional Complex Educatiu de Cheste (carretera de Madrid, s/n, Cheste), el model corresponent que s'adjunta com a annex I-A degudament omplit. S'adjuntarà una fotocòpia compulsada del document nacional d'identitat, fotocòpia compulsada del requisit acadèmic i certificat mèdic oficial, estés en l'imprés editat pel Consell General del Col·legi Oficial de Metges, de fa poc (màxim 2 mesos) i en què conste: no patir cap malaltia infectocontagiosa; estar vacunat/ada contra el tètans; tindre les condicions psicofísiques necessàries per a la realització de les proves físiques, establides per a l'accés a les titulacions de Tècnic Esportiu en la modalitat corresponent.  
  
El sol·licitant abonarà les taxes i els preus públics establits en la legislació vigent, utilitzant el model 046, disponible en la pàgina web de la Conselleria d'Educació, Cultura i Esport i la web del Centre Integrat de Formació Professional Complex Educatiu de Cheste.  
  
  
Base 3. Prova d'accés adaptada als qui acrediten situació de discapacitat  
De conformitat amb la disposició addicional tercera del Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial i l'article 28 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, la conselleria competent en matèria d'educació articularà el mecanisme necessari, amb la inclusió d'assessors experts o amb la petició d'informes, perquè el tribunal de les proves d'accés de caràcter específic puga valorar si el grau de discapacitat i les limitacions que comporta possibilita cursar amb aprofitament les ensenyances, aconseguir les competències corresponents al cicle de què es tracte i exercir la professió.  
  
En este sentit, les persones amb discapacitat hauran d'adjuntar el corresponent certificat del dictamen del reconeixement del grau de minusvalidesa emés pels centres de valoració i orientació de discapacitats adscrits a la conselleria competent en matèria de benestar social, perquè el tribunal designat valore si el grau de minusvalidesa els permetrà cursar amb aprofitament les ensenyances en les especialitats de futbol sala.  
El tribunal adaptarà, si és procedent, els requisits i proves d'accés de caràcter específic que hagen de superar els aspirants que, en tot cas, hauran de respectar l'essencial dels objectius fixats en la present resolució.  
  
Base 4. Exempció  
Quedaran exempts de la prova específica d'accés a estes ensenyances els qui acrediten les condicions que establix la disposició transitòria segona, punt dos del Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial i l'article 21 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana.  
  
Base 5. Tribunal  
5.1. Les proves de caràcter específic seran organitzades, controlades i avaluades per un tribunal que serà proposat pel director/a territorial d'Educació, Cultura i Esport de València. La Direcció General de Formació Professional i Ensenyances de Règim Especial comunicarà al Servici Central d'Inspecció el nom de l'inspector designat per a organitzar el desenrotllament de les proves.  
5.2. Estarà compost per un president i per quatre vocals (avaluadors). Estos últims seran preferentment membres de l'equip educatiu que impartirà els mòduls d'Ensenyança Esportiva per a la qual es realitza la prova específica. El president serà un inspector/a d'Educació i actuarà de secretari el vocal de menor edat. A proposta del president, podran incorporar-se al tribunal els assessors que es consideren necessaris en funció de les ensenyances a les quals desitja accedir i del nombre de preinscrits.  
5.3. La funció del president del tribunal serà garantir que el desenrotllament de les proves d'accés es realitze d'acord amb el que establix el presente annex.  
5.4. El secretari tindrà com a funció estendre l'acta del desenrotllament de les proves i haurà de certificar que l'acta s'até al que establix el presente annex. També realitzarà les funcions del president, en la seua absència.  
5.5. La realització de les proves pels aspirants la valoraran els vocals (avaluadors) del tribunal, de manera privada i independent i seguint els criteris establits per a cada cas.  
5.6 Els qui actuen com a vocals en les proves d'accés hauran d'estar en possessió de la titulació següent:  
  
  
PROVES D'ACCÉS TITULACIÓ DELS AVALUADORS  
- Proves d'accés a les ensenyances de tècnics esportius en Futbol. - Tècnic Esportiu Superior en Futbol.  
- Proves d'accés a les ensenyances de tècnics esportius en Vela - Tècnic Esportiu Superior en Vela.  
  
  
  
5.7. En la primera part de les proves de futbol, també podran exercir la funció d'avaluadors els membres del tribunal que acrediten el títol de llicenciat en Ciències de l'Activitat Física i de l'Esport o qualsevol altra que haja sigut declarada equivalent o homologada amb esta.  
  
5.8. La seu del tribunal de futbol estarà en les dependències del Centre Integrat de Formació Professional Complex Educatiu de Cheste.  
  
5.9. La seu del tribunal de vela estarà en les dependències de la Federació de Vela de la Comunitat Valenciana (Marina Reial Juan Carlos I - dàrsena nord) de València.  
5.10. Els membres del tribunal estaran subjectes a les causes d'abstenció i recusació que indiquen els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Base 7. Desenrotllament de les proves  
7.1. Tots els aspirants hauran d'acreditar la seua personalitat amb el document nacional d'identitat o un altre document oficial identificatiu.  
7.2. Durant la realització de les proves, els membres del tribunal vetlaran perquè tots els participants complisquen degudament les condicions assenyalades per al recorregut, i es podrà desqualificar i, per tant, no deixar concloure la prova, a aquells participants que cometen alguna irregularitat amb intenció d'engany.  
7.3. Els aspirants tindran una sola oportunitat per a efectuar cada exercici, i actuaran de manera individual, seguint l'orde de participació que establirà el tribunal.  
7.4. El tribunal publicarà el mateix dia de la prova, prèviament a la realització de la prova i per a coneixement dels aspirants, els itineraris, els temps de referència i l'orde de participació.  
  
Primera part. Comuna per a l'accés a les ensenyances de futbol.  
- Objectiu. Valoració de la condició física.  
- Contingut:  
a) Velocitat de translació. Recórrer una distància de 50 metres, en terreny pla, de sòl ferm regular i de traçat recte, en un temps inferior a 8 segons els hòmens, i 8,5 segons les dones.  
b) Resistència orgànica. Recórrer una distància de 2.000 metres en terreny llis, pla, de sòl ferm regular, en un temps inferior a 10 minuts els hòmens, i 12 minuts les dones.  
c) Potència dels principals músculs extensors de les extremitats inferiors. Realitzar un salt vertical de com a mínim 45 cm els hòmens, i 35 cm les dones.  
d) Flexibilitat global del tronc i extremitats inferiors. Descalç i amb els peus situats sobre un flexòmetre, flexionar el cos cap avant, sense impuls i portar els braços simultàniament tan arrere com siga possible, passant-los per entre les cames, per a aconseguir almenys 30 cm els hòmens, i 35 cm les dones.  
e) Potència muscular general i les seues condicions d'aplicació a les palanques òssies. Dret i parat; amb les dos mans, llançar cap avant un baló medicinal per a aconseguir una distància superior a 6 metres. El pes del baló medicinal serà de 5 kg per als hòmens i 3 kg per a les dones.  
  
- Avaluació. Es considerarà superada la primera part de la prova quan l'aspirant l'haja completada en la seua totalitat i en les condicions establides per a cada cas.  
  
Segona part, específica per a l'accés a les ensenyances de futbol.  
- Objectiu. Valorar les destreses específiques.  
- Contingut. L'aspirant haurà de completar un circuit tècnic que es realitzarà en un camp de futbol de mesures reglamentàries, utilitzant balons reglamentaris de l'especialitat i que inclourà, seguint el mateix orde, els exercicis que s'indiquen en este apartat. Els exercicis s'efectuaran o iniciaran, segons el cas, al lloc que s'especifica en el gràfic (1):  
  
a) Una passada llarga.  
b) Conducció del baló amb el peu, en carrera en línia recta.  
c) Conducció del baló amb el peu, en carrera en ziga'zaga salvant 4 obstacles separats 2 m un d'un altre.  
d) Efectuar tir a porta des de fora de l'àrea.  
e) Arreplegar el baló del fons de la porteria i realitzar una conducció elevada del baló (habilitat dinàmica) fins al vèrtex de l'àrea.  
f) Realitzar un tir de precisió a una porteria xicoteta (2 m x 1 m), situada sobre la línia de banda.  
g) Efectuar el control del baló que passa un company, per a realitzar una paret (1-2) seguida d'una conducció del baló amb el peu, amb canvi de direcció.  
h) Impulsar el baló per a passar-lo per davall d'una tanca de 50 cm d'alçada i saltar sobre la tanca. A continuació i sense detindre's, impulsar amb el peu el baló per a passar-lo per damunt d'una altra tanca de 50 cm d'altura distanciada 5 m de l'anterior, i passar per davall de la tanca.  
i) Tres llançaments a porta des de fora de l'àrea.  
- Avaluació.  
a) Cada avaluador haurà de valorar el conjunt dels exercicis d'1 a 10 punts.  
  
  
  
  
Gràfic (1)  
  
Prova RAE-VEVE101, de caràcter específic per a l'accés a les ensenyances de cicle inicial de grau mitjà en vela amb aparell fix i aparell lliure  
La prova especifica serà la determinada en l'annex 8 del Reial Decret 935/2010, de 23 de juliol, pel qual s'establixen els títols de Tècnic Esportiu en Vela amb Aparell Fix i Tècnic Esportiu en Vela amb Aparell Lliure, i se'n fixen les ensenyances mínimes i els requisits d'accés.  
  
Base 8. Avaluació final  
8.1. En la prova de caràcter específic d'accés només es concedirà la qualificació d?«apte» o «no apte». Per a aconseguir la qualificació d'apte els aspirants hauran de superar les dos parts que la componen. La superació de la primera part de les proves exigirà al seu torn superar tots els exercicis que la conformen. La superació de la segona part de la prova exigirà haver superat l'exercici que la conforma.  
8.2. La superació de la prova de caràcter específic tindrà efectes en tot l'àmbit de l'Estat i tindrà una vigència de díhuit mesos comptats a partir de la data de terminació d'aquella.  
8.3. El tribunal estendrà el corresponent certificat acreditatiu segons l'annex I-B.  
  
Base 9. Procediment de reclamació  
9.1. Els resultats seran publicats el dia 21 de setembre de 2014 als taulers d'informació del Centre Integrat de Formació Professional Complex Educatiu de Cheste, de la conselleria competent, i de les tres direccions territorials d'Educació, Cultura i Esport (Alacant, Castelló i València).  
9.2 Els aspirants podran presentar, sobre les qualificacions obtingudes, les reclamacions que consideren oportunes. Per a això hauran de seguir el procediment establit en l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga (DOCV 28.12.2011).  
9.3. El president del tribunal remetrà a la Direcció Territorial d'Educació, Cultura i Esport de València un informe sobre les reclamacions presentades, així com del resultat d'estes i de les observacions que puguen ser rellevants per a futures actuacions.  
  
Base 10. Custòdia i arxivament de documents  
Les actes, segons el model de l'annex I-C, seran arxivades i custodiades pel Centre Integrat de Formació Professional Complex Educatiu de Cheste.  
  
  
  
ANNEX II  
Calendari i procediment per a l'admissió de sol·licituds i matriculació per a cursar, al Centre Integrat de Formació Professional Complex Educatiu de Cheste, les ensenyances de grau mitjà de Futbol i Vela  
  
  
1. Termini de sol·licitud d'admissió  
El període de sol·licitud d'admissió serà únic per a tot l'alumnat i esta es formalitzarà entre els dies 2 al 7 de setembre de 2015.  
  
2. Documentació  
3.1. Per a cursar les ensenyances del cicle final del títol de Grau Mitjà de Futbol o del títol de Grau Mitjà de Vela, els sol·licitants presentaran, al Centre Integrat de Formació Professional Complex Educatiu de Cheste, la sol·licitud que figura com a annex IIA a la present resolució, junt amb:  
- Fotocòpia compulsada del DNI/NIE  
- Dos fotografies tipus carnet.  
- Fotocòpia compulsada del títol de Graduat en Educació Secundària o equivalent acadèmic o certificat d'haver superat la prova de maduresa substitutiva per a les ensenyances esportives de règim especial.  
  
- Certificat acadèmic de superació del corresponent primer nivell.  
  
3.2. Per a cursar les ensenyances del cicle inicial, del títol de Grau Mitjà de Futbol o del títol de Grau Mitjà de Vela, els sol·licitants presentaran, al Centre Integrat de Formació Professional Complex Educatiu de Cheste, la sol·licitud que figura com a annex II-B a la present resolució, junt amb:  
- Fotocòpia compulsada del DNI/NIE.  
- Dos fotografies tipus carnet.  
- Fotocòpia compulsada del títol de Graduat en Educació Secundària o equivalent acadèmic o certificat d'haver superat la prova d'accés substitutiva per a les ensenyances esportives de règim especial.  
  
- Certificat de superació de la prova específica d'accés al primer nivell o de l'exempció.  
  
4. Criteris d'admissió  
En cas que el nombre de les sol·licituds d'admissió siga superior al nombre de places oferides s'aplicarà, en primer lloc, el criteri que especifica l'article 30 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, a saber: l'expedient acadèmic dels aspirants en l'Educació Secundària Obligatòria. A continuació, es tindran en compte els criteris següents:  
4.1. Els sol·licitants que hagen superat la prova de caràcter específic d'accés en la convocatòria regulada en l'annex I d'esta resolució, ordenats per la qualificació obtinguda en la segona part de la prova.  
  
4.2. A continuació els sol·licitants que hagen superat la prova de caràcter específic d'accés, amb validesa vigent, en convocatòries anteriorment realitzades a la Comunitat Valenciana.  
4.3. Finalment, els sol·licitants que hagen superat la corresponent prova de caràcter específic d'accés, amb validesa vigent.  
En cas d'empat, es realitzarà l'ordenació alfabètica pel primer cognom dels sol·licitants, per a la qual cosa s'efectuarà un sorteig públic de dos lletres.  
  
5. Òrgan competent  
5.1. El Consell Escolar del Centre Integrat de Formació Professional Complex Educatiu de Cheste és l'òrgan competent per a decidir l'admissió dels sol·licitants i podrà demanar-los la documentació que considere necessària per a la justificació de les situacions i circumstàncies al·legades.  
5.2. Respecte al procés d'admissió, el Consell Escolar haurà de:  
a) Fer públiques al tauler d'informació del Centre Integrat de Formació Professional Complex Educatiu de Cheste i remetre a la conselleria competent en matèria esportiva i a les direccions territorials d'Educació, perquè les exposen als seus taulers d'informació, les llistes dels sol·licitants admesos i no admesos a cursar les ensenyances de cicle final, del títol de grau mitjà de Futbol i del títol de grau mitjà de Vela, classificats i ordenats en funció dels criteris d'admissió establits en la present resolució, el dia 8 de setembre de 2015 i les llistes dels sol·licitants admesos i no admesos a cursar les ensenyances cicle inicial, del títol de grau mitjà de Futbol i del de títol de grau mitjà de Vela, classificats i ordenats en funció dels criteris d'admissió establits en la present resolució, el dia 22 de setembre de 2015.  
  
Les dites llistes tindran caràcter provisional i podran ser objecte de reclamació davant del Consell Escolar en el termini de tres dies hàbils des de la seua publicació. Transcorregut este termini, les llistes definitives seran exposades als mateixos taulers on van ser exposades les llistes provisionals en el termini màxim de 48 hores.  
b) Resoldre les reclamacions presentades.  
  
6. Reserva de places  
El Centre Integrat de Formació Professional Complex Educatiu de Cheste reservarà el percentatge de les places que s'oferisquen de cada cicle i modalitat d'ensenyança esportiva per a les persones que complixen els requisits d'accés i acrediten alguna de les característiques a què fa referència el 30.3 del Decret 132/2012.  
  
Matriculació  
7.1. El període de matriculació serà únic per a tot l'alumnat del cicle final i esta es formalitzarà entre els dies 8 de setembre a l'11 de setembre de 2015, ambdós inclosos.  
7.2 El període de matriculació serà únic per a tot l'alumnat del cicle inicial i es formalitzarà entre els dies 22 al 25 de setembre de 2015, ambdós inclosos.  
7.3. Si finalitzat el període de matrícula establit en el punt anterior no s'ha formalitzat la matrícula, decau el dret a la plaça obtinguda  
7.4. En el moment de la matriculació, el sol·licitant abonarà les taxes i els preus públics establits en la legislació vigent.